Sacrosancte Dei ecclesie in honore Dei et Sancti Vincentii dicate infra muros Matisconis site. Ego Acardus dono in communione fratrum Domino in eadem servientium quasdam terras mei juris que mihi evenerunt hereditario jure de patre meo et avo et ceteris antecessoribus meis. Hoc est mansum indominicatum cum vircariis terris et usuariis silvarum sibi adjacentibus, cum pratis ibidem sibi appositis et cum adjacente condamina. Terminatur autem supradictus mansus, a mane terra filiorum Duranni quam emit a Tetberto, quam etiam Acardus tenet, a medio die terra Sancti Petri et domni Uduldrici, a sero etiam Sancti Petri, a northo Duranni de eadem hereditate. Infra istas terminationes, dono jam dicte ecclesie et canonicis ejus presentibus atque futuris supradictas terras cum omnibus ad se pertinentibus que sunt site in pago Matisconensi, in villa Gigniaci in loco qui dicitur Moncellis. Hoc vero donum facio pro anima mea et pro anima patris mei et ceterorum antecessorum meorum, ut mihi et eis Dominus per intercessionem Sancti Vincentii et per orationes canonicorum ejus tribuat remissionem peccatorum et vitam eternam. S. Achardi qui fieri et firmari rogavit. S. Duranni. S. Berardi. Datum III kal. aprilis per manum Pontii subscriptoris ad vicem Rannulfi cancellarii, tempore Philippi regis.